गोदान दिल्ली, 2 मे 2022: भारतनि गाहाइ मन्थ्रि नरेन्द्र मडिआ गासै सान्थामनि हाबाफारिजों इउरप हादरआव दावबायलांबाय।  दिनै 2 मे अक्टआव गोदान दिल्लीनिफ्राय गाहाइ मन्थ्रि मडिआ गावनि सान्थामनि हाबाफारिजों दावबायनायखौ जागायजेन्नानै इउरपनि दर 3 हादरफोरनि गेजेराव जार्मानी, डेनमार्क आरो फ्रान्सआव सहैगोन।  भारत सरकारनि गुबुन हादरारि बिफाननि सुलुंआ फोरमायनाय बादिब्ला, भारतनि गाहाइ मन्थ्रिआ इउरपनि दर 3 हादरफोराव दावबायहैनानै गासै 65 घन्टानि गेजेरावनो मोन 25 जथुम्माफोराव बाहागो लागोन आरो दावबायनायनि हाबाफारि बादियै गाहाइ मन्थ्रिआ जार्मानीनि राजथावनि बार्लिनआव सहैगोन।  गावनि दावबायनायाव गाहाइ मन्थ्रिआ जार्मानीनि चेन्सेलर अ’लाफ स्क’ल्जजों मोगा-मोगि लोगो हमनानै सावरायगोन आरो बार्लिनआवनो भारतनि फोलेरारि सुबुंफोरजों सावरायगोन।
 बेनि उनाव 3 मे खालाराव इन्ड’-नार्डिक सम्मेलनआव गाहाइ मन्थ्रि मडिआ बाहागो लाखांनायनि उनाव डेनमार्कनि राजथावनि क’पेनहेगनआवबो भारतनि फोलेरारि सुबुंफोरजों सावरायनायाव बाहागो लागोन।  दावबायनायनि जोबथायाव गाहाइ मन्थ्रि नरेन्द्र मडिआ पेरिसआव फ्रान्सनि हादरगिरि इमानुयेल मेक्र’जों माखासे गोनांथार आयदाफोरखौ लानानै मोगा-मोगि सावरायगोन।  जेराव, दासान्दि रासिया आरो युक्रेननि गेजेराव सोलिबाय थानाय दावहानि सोमोन्दोयाव दरनै हादरनि दैदेनगिरिया सावरायगोन।
 मखनो गोनांदि, गाहाइ मन्थ्रि नरेन्द्र मडिआ थांनाय माखासे समनि उनाव इउरप हादर दावबायहैनाया भारतनि थाखाय जोबोद गोनांथार जादों।  मानोना गाहाइ मन्थ्रि मडिआबो गावनि सान्थामनि हाबाफारिजों इउरप हादर दावबायहैनायनि सिगां बे समनि दावबायनायखौ जोबोद गोनांथार होन्नानै फोरमायदों। 